El primer Campus de voluntariat d'estiu de Catarroja, un exemple de compromís social
14 ag. 2023

Catarroja ha acollit, durant quinze dies, el I Campus de voluntariat. Una iniciativa, organitzada per l'IVAJ amb la col·laboració de l'Ajuntament de Catarroja, que ha fet possible que 12 joves, amb edats compreses entre els 18 i 30 anys i procedents de diferents ciutats d'Espanya, hagen participat en un projecte real de conservació i millora de l'entorn natural del Port de la localitat.

L'experiència ha estat tan enriquidora, assenyala Lorena Silvent, alcaldessa de Catarroja, que "estableix les bases per a futures edicions, ja que el treball fet pel voluntariat ha estat tot un exemple de com la joventut és capaç d'implicar-se a través d'iniciatives que tenen un impacte real en benefici de l'entorn, de la nostra societat i de tot el planeta".

Per això, remarcava Silvent, "desitgem que aquesta iniciativa haja estat igual de satisfactòria per a totes i tots ells, als quals mostrem el nostre reconeixement i immensa gratitud per la seua contribució a millorar el Port, un patrimoni de tot el poble de Catarroja".

En concret, el personal voluntari, procedent de diferents punts de la geografia espanyola – Illes Balears, Galícia, Navarra, Extremadura, La Rioja, Andalusia, Madrid i Comunitat Valenciana-, ha fet labors de neteja de la séquia del Port i els Canals, tasques de jardineria, de condicionament i neteja de camins i marges o fins i tot de reparació i millora d'elements del passeig, com ara senyals, fustes o cartelleria informativa.

Tot aquest treball es va completar amb la plantació de lliris – flora típica de la zona-, en col·laboració amb el personal brigadista del parc natural de l'Albufera, i com a comiat a l'excel·lent labor realitzada, la Comunitat de Pescadors de Catarroja els va brindar l'oportunitat d'endinsar-se en els racons més bonics del Port.

Durant aquests dies, els i les joves també van poder gaudir d'una àmplia programació d'oci i temps lliure, que els va permetre conéixer el patrimoni històric, cultural i natural de Catarroja, fer tallers de dinamització en les noves instal·lacions de l'Espai Jove de la localitat o fins i tot visitar ciutats com València i Alacant.